b'\n_START_ARTICLE_\nEl Calafate\n_START_PARAGRAPH_\nEl Calafate je manj\xc5\xa1e mesto v jugozahodnem delu province Santa Cruz na jugu Argentine. Le\xc5\xbei ob ju\xc5\xbeni obali Argentinskega jezera in okoli 320 km severozahodno od provincialnega glavnega mesta R\xc3\xado Gallegos. Ime je dobilo po grmu kalafate (Berberis buxifolia), ki je tipi\xc4\x8den za obmo\xc4\x8dje Patagonije._NEWLINE_Dale\xc4\x8d najpomebnej\xc5\xa1a dejavnost je turizem, saj mesto slu\xc5\xbei kot izhodi\xc5\xa1\xc4\x8de do ledenikov v ju\xc5\xbenem delu narodnega parka Los Glaciares, ki le\xc5\xbei okoli 50 do 80 km zahodno._NEWLINE_Mesto, kjer je pred tem stala oskrbovalnica za trgovce z volno z okoli\xc5\xa1kih veleposestev, so argentinske oblasti ustanovile leta 1927, da bi pospe\xc5\xa1ile naseljevanje juga dr\xc5\xbeave. Vanj se je priselilo nekaj prebivalcev Buenos Airesa, ki ga je takrat pestila gospodarska kriza. Pomemben mejnik predstavlja leto 1946, ko so po treh letih dogradili prostore za upravo narodnega parka, ki je dolgo bila anjpomembnej\xc5\xa1a ustanova naselja z okoli 100 stalnimi prebivalci in je poskrbela za elektrifikacijo, dala zgraditi cestne povezave, kinematograf in prvi hotel. V zadnjih 3 desetletjih 20. stoletja je postajal vedno bolj turisti\xc4\x8dno zanimiv, kar se je odrazilo v hitri rasti \xc5\xa1tevila prebivalstva, hotelov in ostale turisti\xc4\x8dne infrastrukture. Leta 2001 je bilo 23 km vzhodno od mesta, ki je tedaj \xc5\xa1telo okoli 6000 prebivalcev, dograjeno sodobno letali\xc5\xa1\xc4\x8de, ki je \xc5\xa1e bolj pripomoglo k rasti mesta. \xc5\xbde leta 2006 naj bi tako \xc5\xa1telo \xc5\xbee ve\xc4\x8d kot 12.000 prebivalcev, po navedbah \xc4\x8dasnika La Naci\xc3\xb3n pa naj bi jih bilo \xc5\xbee med 16.000 in 18.000, s \xc4\x8dimer naj bi bilo za R\xc3\xado Gallegosom in Caleto Olivio, tretje najve\xc4\x8dje mesto province Santa Cruz.'